Hogy ki nyeri a focivébét? Bemondta a jóslatát a FIFA 2018 négy éve tökéletesen tippelő játékkiadója
Négy éve bejött a focis videójátékokat is fejlesztő EA Sports jóslata, 2014-ben tényleg Németország nyerte az akkori labdarúgóvébét. A kiadó az idei összecsapások előtt is kalkulált, ha pedig bebizonyosodik, valóban izgalmas időszak elé néznek a focirajongók.
A sportjátékokat fejlesztő EA Sportsot leginkább a valósághoz igen közel álló programjai miatt kedvelik a felhasználók, hiszen ez a kiadó felelős az évről évre megjelenő, legnépszerűbb focis játékszériáért, a FIFA-ért is. A program pedig azért is érdekes, mert szimulációs jellege miatt kiválóan alkalmas például az aktuális tornák, így a közelgő orosz focivébé végigjátszására.

A kiadó 2014-ben már megtette ugyanezt, akkori számításaik pedig a viadalt végül tényleg megnyerő Németországot hozták ki győztesnek. Már csak ezért is érdemes figyelemmel kísérni a mostani jóslataikat, azok alapján ugyanis Franciaország nyeri a júniusban startoló csatasorozatot. Ha a számításaik helyesek, a döntőben ráadásul a címvédő németekkel kerülnek majd szembe, de a párharcot végül a rendes játékidő utáni büntetők fogják eldönteni, 5–4-re.

A jóslat arról is említést tesz, hogy a 2014-es vébégyőztes Németország 3–1-re legyőzi a spanyolokat, Egyiptom, Izland és Mexikó viszont idejekorán kiesik. Játékosok szemszögéből az aranylábú portugálnak, Cristiano Ronaldónak lesz miért aggódnia, a nemzetek csatájának gólkirályi címét, valamint az érte járó Aranylabdát a francia Antoine Griezmann viheti haza.

Hogy mi alapján jutottak erre a következtetésre, azt nem részletezte a kiadó, a kalkuláció alapján kapott adatok mindenesetre legalább figyelmet érdemelnek. Annál is inkább, mert a fejlesztőcég a Super Bowl-meccsek előtt készült számításai során se nagyon szokott tévedni: a Madden franchise-hoz tartozó programokkal 13-ból 9-szer sikeresen jósolták meg az amerikai focitorna végeredményét.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.

Ide kattintva eléri a Nyüzsi további cikkeit, azonnali véleményeket, érdekességeket, szórakoztató mémeket, gif-eket, videókat.
FIFA 18 FIFA-játék focivébé 2018 HVGame focivébé FIFA-Aranylabda nyüzsi labdarúgó-világbajnokság EA Sports